Anexa 
la H.C.L. Pârscov nr._______/2025


REGULAMENT DE ORGANIZARE ȘI FUNCȚIONARE
A CONSILIULUI COMUNITAR CONSULTATIV AL COMUNEI PÂRSCOV,
JUDEȚUL BUZĂU

Cap. I. Dispoziții generale
Art.1. (1) Consiliul Comunitar Consultativ este o formă de sprijin la nivel local, constituită ca o alternativă la soluționarea problemelor apărute în familiile dezorganizate, aflate în impas financiar sau a copiilor privați de o îngrijire și educație adecvată, constituit în temeiul dispozițiilor art. 114 din Legea nr. 272/2004 privind protecția și promovarea drepturilor copilului, actualizată, cu modificările și completările ulterioare și ale art. 12 și 13 din Legea nr. 156/2023 privind organizarea activității de prevenire a separării copilului de familie.
(2) Președintele și membrii Consiliul Comunitar Consultativ au dreptul la o indemnizație de ședință echivalentă cu 1% din indemnizația primarului, în baza art. 13, alin. (3) din Legea 156/2023 privind organizarea activității de prevenire a separării copilului de familie. Indemnizația se suportă din bugetul local, în limita creditelor bugetare aprobate cu această destinație și cu încadrarea în limita maximă a cheltuielilor de personal, stabilită prin lege.
(3) Principii care stau la baza activității Consiliului Comunitar Consultativ:
Principiile în baza cărora se desfășoară activitatea Consiliului Comunitar Consultativ la nivelul Comunei Pârscov , sunt:
a) Nediscriminarea – persoanele vulnerabile beneficiază de măsuri și acțiuni de protecție socială fără restricție sau preferință față de rasă, naționalitate, origine etnică, limbă, religie, categorie socială, opinie, sex ori orientare sexuală, vârstă, apartenență politică, dizabilitate, boală cronică necontagioasă, infectare HIV sau apartenență la o categorie defavorizată;
b) Respectul față de cetățean – fiecărei persoane îi este garantată dezvoltarea liberă și deplină a personalității, îi sunt respectate statutul individual și social și dreptul la intimitate și protecție împotriva oricărui abuz fizic, psihic, intelectual, politic sau economic;
c) Legalitatea – obligația de a acționa cu respectarea prevederilor legale în vigoare și a tratatelor și a convențiilor internaționale la care România este parte;
d) Confidențialitatea – pentru respectarea vieții private, beneficiarii au dreptul la păstrarea confidențialității asupra datelor personale și informațiilor referitoare la viața privată și situația de dificultate în care se află;
e) Imparțialitatea – obligația de a-și exercita atribuțiile legale, fără subiectivism, indiferent de propriile convingeri sau interese;
f) Transparența – se asigură creșterea gradului de responsabilitate a administrației publice centrale și locale față de cetățean, precum și stimularea participării active a beneficiarilor la procesul de luare a deciziilor;
g) Acces deschis la consultare – persoanele din comunitate, indiferent dacă sunt în mod direct sau indirect afectate, au dreptul de a participa la consultări în toate etapele în care se dezbate un viitor program sau proiect ce privește situația persoanelor vulnerabile în comunitate, pentru analiza situațiilor în care se află o persoană vulnerabilă pentru a preveni o situație de risc/vulnerabilitate tranzitorie, multiplicarea riscurilor sau vătămare/vulnerabilitate permanentă, precum și analiza apariției unor situații de vulnerabilitate unde este necesară intervenția/furnizarea serviciului public;
h) Interoperabilitate – toate persoanele dintr-o comunitate locală trebuie să aibă aceeași informație, în același timp, în același format și utilizând protocoale compatibile, astfel încât furnizorii de servicii sociale și persoanele care se angajează voluntar să asigure o intervenție rapidă, eficientă și adecvată potrivit cazurilor care s-au produs în comunitatea locală și care au creat vulnerabilitatea tranzitorie/permanentă a persoanei. 


Cap.II. Misiunea și rolul CONSILIULUI COMUNITAR CONSULTATIV 
Art.2. (1) Identificarea nevoilor și resurselor comunității locale și implicarea acesteia în vederea soluționării problemelor comunității sau după caz, formularea unor propuneri autorităților competente, prin informare, sfătuire, acompaniere, mediere, recomandare. 
(2) Rolul Consiliului Comunitar Consultativ este atât de soluționare a unor cazuri concrete, cât și de a răspunde nevoilor globale ale colectivității în situații ce privesc copiii și familiile acestora. 
(3) Prelucrarea datelor cu caracter personal de către toate entităţile implicate în activitatea de prevenire a separării copilului de familie se realizează în conformitate cu prevederile Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor), precum şi cu dispoziţiile naţionale în domeniul protecţiei datelor. 
Cap. III. SCOPUL CONSILIULUI COMUNITAR CONSULTATIV 
Art.3. Scopul Consiliului Comunitar Consultativ este de a sprijini activitatea de asistență socială prin creșterea calității vieții în familiile dezorganizate, aflate în impas financiar sau a copiilor privați de o îngrijire și educație adecvată, îndeplinind următoarele funcții: 
- de colaborare: cu autoritățile publice competente, cu reprezentanții societății civile; 
- consultativă: pentru instituțiile publice și private, cât și pentru comunitate; 
- de intervenție: primară, directă, cât și prin implicarea membrilor comunității. 
Cap. IV. Cadrul legal de înființare și funcționare a Consiliului Comunitar Consultativ la nivelul Comunei Pârscov: 
Art.4. Cadrul legal de înființare și funcționare a Consiliului Comunitar Consultativ la nivelul Comunei Pârscov, este următorul: 
- Dispozițiile art. 114 din Legea nr. 272/2004, privind protecția și promovarea drepturilor copilului, actualizată, care prevăd următoarele: 
”Art. 114 
(1)Autorităţile administraţiei publice locale au obligaţia de a implica colectivitatea locală în procesul de identificare a nevoilor comunităţii şi de soluţionare la nivel local a problemelor sociale care privesc copiii. 
(2)În acest scop pot fi create structuri comunitare consultative cuprinzând, dar fără a se limita, oameni de afaceri locali, preoţi, cadre didactice, medici, consilieri locali, poliţişti. Rolul acestor structuri este atât de soluţionare a unor cazuri concrete, cât şi de a răspunde nevoilor globale ale respectivei colectivităţi. 
(3)Mandatul structurilor comunitare consultative se stabileşte prin acte emise de către autorităţile administraţiei publice locale. 
(4)Pentru a-şi îndeplini rolul pentru care au fost create, structurile comunitare consultative vor beneficia de programe de formare în domeniul asistenţei sociale şi protecţiei copilului.” 
− Legea nr. 292/2011 a asistenței sociale care prevede la art. 6 pct. 42, lit. nn): 
”42.nn) structurile comunitare consultative reprezintă asocierea formală sau informală a unor oameni de afaceri locali, preoţi, cadre didactice, medici, consilieri locali, poliţişti, alţi membri ai comunităţii, în vederea sprijinirii autorităţilor administraţiei publice locale şi furnizorilor de servicii sociale în soluţionarea nevoilor de servicii sociale ale comunităţii;” 
− Legea nr. 156/2023 privind organizarea activității de prevenire a separării copilului de familie, care in art. 12 prevede: ”În subordinea consiliului local poate funcţiona structura comunitară consultativă, creată în baza prevederilor art. 114 alin. (2) din Legea nr. 272/2004, republicată, cu modificările şi completările ulterioare, ca organ de specialitate al acestuia, fără personalitate juridică. 
(2)Componenţa structurii comunitare consultative este stabilită prin hotărâre a consiliului local şi este constituită din conducătorul serviciului public de asistenţă socială, un reprezentant al unei unităţi de învăţământ, un medic de familie, un poliţist de proximitate sau din poliţia locală, un preot sau un reprezentant al unui cult religios recunoscut, un consilier local şi, acolo unde există, un reprezentant al unei organizaţii neguvernamentale acreditate ca furnizor de servicii sociale care desfăşoară activităţi în domeniul protecţiei şi promovării drepturilor copilului. Preşedintele structurii comunitare consultative este conducătorul serviciului public de asistenţă socială. 
(3)Structura comunitară consultativă se întruneşte în şedinţă ordinară, trimestrial, la convocarea conducătorului serviciului public de asistenţă socială, precum şi în şedinţă extraordinară, ori de câte ori este necesar, la cererea conducătorului serviciului public de asistenţă socială, a primarului sau a oricărui membru. 
(4)La şedinţele structurii comunitare consultative pot participa, fără drept de vot, reprezentanţi ai direcţiei generale de asistenţă socială şi protecţia copilului, consilierii locali, profesionişti care prin activitatea lor intră în contact cu copiii, precum şi alte persoane invitate de membrii structurii comunitare consultative. 
(5)Structura comunitară consultativă îndeplineşte următoarele atribuţii principale: 
a)sprijină activitatea de elaborare, implementare şi monitorizare a planurilor de servicii pentru copiii expuşi riscului de separare de familie; 
b)analizează şi propune acordarea de beneficii sociale excepţionale pentru familiile care se ocupă de creşterea şi îngrijirea copiilor aflaţi în situaţie de risc de separare ca urmare a situaţiei economice precare cu care familia se confruntă; 
c)avizează planurile anuale de dezvoltare a serviciilor de prevenire; 
d)sprijină şi facilitează organizarea de grupuri de suport pentru părinţi care se află în situaţiile prevăzute la art. 5; 
e)sprijină constituirea unor organisme de reprezentare a copiilor şi tinerilor la nivel de comunitate; 
f)sprijină organizarea de grupuri de lucru, mese rotunde pe tema prevenirii separării copilului de familie la care să participe reprezentanţi ai serviciului public de asistenţă socială, ai unităţilor de învăţământ, medici de familie, alţi profesionişti relevanţi, care să faciliteze schimbul de bune practici, precum şi identificarea de soluţii pentru copiii aflaţi în situaţie de risc de separare de familie; 
g)sprijină realizarea de campanii de informare pe teme relevante pentru prevenirea separării copilului de familie; 
h)întocmeşte un raport anual de activitate, pe care îl înaintează consiliului local, cu privire la situaţia copiilor din unitatea administrativ-teritorială. 
(6) Structura comunitară consultativă îndeplineşte şi alte atribuţii stabilite de lege sau prin hotărâre a consiliului local. 
Art. 13 
(1)Lucrările de secretariat ale structurii comunitare consultative sunt asigurate de serviciul public de asistenţă socială. 
(2)Preşedintele şi membrii structurii comunitare consultative, constituită conform prevederilor art. 114 alin. (2) din Legea nr. 272/2004, republicată, cu modificările şi completările ulterioare, au dreptul la o indemnizaţie de şedinţă echivalentă cu 1% din indemnizaţia primarului. 
(3)Indemnizaţia se suportă din bugetul local, în limita creditelor bugetare aprobate cu această destinaţie şi cu încadrarea în limita maximă a cheltuielilor de personal, stabilită prin lege. 
Art. 14 (1) Serviciul public de asistenţă socială de la nivelul comunelor, oraşelor şi municipiilor realizează activitatea de prevenire a separării copilului de familie potrivit prevederilor art. 118 alin. (1) lit. b) din Legea nr. 272/2004, republicată, cu modificările şi completările ulterioare. 
(2)Activitatea de prevenire a separării de familie este realizată de serviciul public de asistenţă socială de la domiciliul copilului prin: 
a)identificarea şi înregistrarea în Observatorul naţional al copilului a tuturor copiilor aflaţi în risc de separare de familie şi a familiilor cu copii aflate în situaţii de vulnerabilitate; 
b)asigurarea consilierii şi informării familiilor cu copii în întreţinere asupra drepturilor şi obligaţiilor acestora, asupra drepturilor copilului şi asupra serviciilor disponibile pe plan local; 
c)sprijinirea familiilor aflate în situaţii de vulnerabilitate, în realizarea obligaţiilor ce le revin cu privire la creşterea, îngrijirea şi educarea copilului prin activitatea de prevenire a separării copilului de familie; 
d)asigurarea accesului copiilor la serviciile sociale destinate prevenirii separării copilului de familie; 
e)referirea copilului aflat în situaţie de risc şi a familiei acestuia către servicii educaţionale, de sănătate, de ocupare a forţei de muncă sau de locuire, după caz;
f)implicarea comunităţii în activitatea de prevenire a separării copilului de familie, prin structura comunitară consultativă; 
g)monitorizarea planurilor de servicii şi efectuarea demersurilor necesare, inclusiv a vizitelor la domiciliu; 
h)reevaluarea anuală sau ori de câte ori este cazul a planurilor de servicii; 
i)înfiinţarea de centre de zi destinate prevenirii separării copilului de familie. 
(3)În vederea realizării activităţii de prevenire a separării copilului de familie, serviciile publice de asistenţă socială au obligaţia de a realiza anual un plan de dezvoltare a serviciilor de prevenire a separării copilului de familie, pe care îl supun aprobării consiliului local, după avizarea acestuia de către structura comunitară consultativă.” 
(4)Modelul-cadru al planurilor de dezvoltare a serviciilor destinate prevenirii separării copilului de familie se aprobă, în termen de 90 de zile de la data intrării în vigoare a prezentei legi, prin ordin al ministrului familiei, tineretului şi egalităţii de şanse, care se publică în Monitorul Oficial al României, Partea I. 
Art. 15 
(1)În activitatea de prevenire a separării copilului de familie este obligatorie aplicarea metodei managementului de caz ca metodă de lucru ce include un mecanism de coordonare a specialiştilor din diferite domenii pentru realizarea planului de servicii şi pentru monitorizarea aplicării acestuia. 
(2)Coordonarea managementului de caz este asigurată de asistentul social din cadrul serviciului public de asistenţă socială, care în funcţie de nevoile copilului şi ale familiei acestuia contactează şi colaborează cu consilierul şcolar sau, după caz, cu mediatorul şcolar, cu asistentul medical comunitar şi, după caz, cu orice alt specialist care poate contribui la soluţionarea nevoilor identificate din domeniul ocupării forţei de muncă, ale persoanelor adulte cu dizabilităţi şi ale victimelor violenţei domestice. 
(3)În unităţile administrativ-teritoriale în care există înfiinţate servicii comunitare integrate este obligatorie aplicarea Protocolului de colaborare în vederea implementării serviciilor comunitare integrate necesare prevenirii excluziunii sociale şi combaterii sărăciei, aprobat prin Ordinul ministrului muncii şi justiţiei sociale, al ministrului sănătăţii şi al ministrului educaţiei naţionale nr. 393/630/4.236/2017.” 
Cap. V. Componența Consiliului Comunitar Consultativ 
Art.5. (1) Componența Consiliului Comunitar Consultativ este stabilită prin Hotărâre a Consiliului Local al Comunei Pârscov , ținând cont de prevederile legislației în vigoare .
(2) Președintele structurii comunitare consultative este conducătorul serviciului public de asistență socială. 
(3) Desemnarea membrilor Consiliului Comunitar Consultativ precum și activitatea acestuia se realizează cu respectarea dispozițiilor legale privind eliminarea conflictului de interese și ținând cont de interesul superior al copilului. 
(4) Consiliul Comunitar Consultativ va funcționa în următoarea structură: 
a) SPAS Pârscov , Presedinte ; 
b) SPAS Pârscov , asigură secretariatul; 
c) membrii Consiliului Comunitar Consultativ – desemnați prin Hotărâre a Consiliului Local al comunei Pârscov; 
(5) Componența Consiliului Comunitar Consultativ se poate modifica, prin hotărâre a Consiliului Local al Comunei Pârscov, în următoarele situații:
a) decesul reprezentantului/persoanei desemnat/ă; 
b)renunțarea unilaterală a reprezentantului/persoanei desemnat/ă, cu anunțarea în scris cu cel puțin 30 de zile înainte ca renunțarea să își producă efectele; 
c)neparticiparea la trei întruniri consecutive; 
d)nerespectarea principiilor legalității, confidențialității, imparțialității, nediscriminării. 
Mandatul membrilor consiliului comunitar consultativ este pe perioadă de patru ani, înlocuirea acestora realizându-se conform prevederilor art. 5 alin. 5. 
Cap. VI. Atribuțiile Consiliului Comunitar Consultativ 
Art.6. (1) Consiliul Comunitar Consultativ are următoarele atribuții: 
-sprijină activitatea de elaborare, implementare și monitorizare a planurilor de servicii pentru copiii expuși riscului de separare de familie;
-analizează și propune acordarea de beneficii sociale excepționale pentru familiile care se ocupă de creșterea și îngrijirea copiilor aflați în situație de risc de separare ca urmare a situației economice precare cu care familia se confruntă; 
-avizează planurile anuale de dezvoltare a serviciilor de prevenire; 
-sprijină și facilitează organizarea de grupuri de suport pentru părinți care se află în situațiile prevăzute la art. 5 din Legea nr. 156/2023; 
-sprijină constituirea unor organisme de reprezentare a copiilor și tinerilor la nivel de comunitate; 
-sprijină organizarea de grupuri de lucru, mese rotunde pe tema prevenirii separării copilului de familie la care să participe reprezentanți ai serviciului public de asistență socială, ai unităților de învățământ, medici de familie, alți profesioniști relevanți, care să faciliteze schimbul de bune practici, precum și identificarea de soluții pentru copiii aflați în situație de risc de separare de familie; 
-sprijină realizarea de campanii de informare pe teme relevante pentru prevenirea separării copilului de familie;
 -întocmește un raport anual de activitate, pe care îl înaintează consiliului local, cu privire la situația copiilor din unitatea administrativ-teritorială; 
-promovează valorile familiale, stabilitatea familiei și a îngrijirii copiilor de către părinți/familie; 
-sprijină familiile în vederea asumării responsabilităților parentale; 
-mediază conflictele intrafamiliale cu respectarea principiului respectării vieții private și familiale; 
-are în vedere promovarea valorilor familiale, a stabilității familiei și a îngrijirii copiilor de către părinți. 
(2) Atribuțiile, sarcinile, competentele și responsabilitățile prevăzute în prezentul Regulament nu sunt limitate, ele urmând a fi completate pe parcurs cu cele rezultate, în mod expres sau implicit, din legi, decrete, ordonanțe, hotărâri și alte acte normative. 
Cap. VII. Funcționarea Consiliului Comunitar Consultativ 
Art.7. Funcționarea Consiliului Comunitar Consultativ: 
(1) Consiliul Comunitar Consultativ se întrunește în ședință ordinară, trimestrial, la convocarea conducătorului serviciului public de asistență socială, precum și în ședință extraordinară, ori de câte ori este necesar, la cererea conducătorului serviciului public de asistență socială, a primarului sau a oricărui membru. 
(2) La ședințele structurii comunitare consultative pot participa, fără drept de vot, reprezentanți ai direcției generale de asistență socială și protecția copilului, consilierii locali, profesioniști care prin activitatea lor intră în contact cu copiii, precum și alte persoane invitate de membrii structurii comunitare consultative. 
(3) Convocarea ședințelor Consiliului Comunitar Consultativ se realizează de către Președinte prin secretarul Consiliului Comunitar Consultativ, cu cel puțin 5 zile lucrătoare înainte de data stabilită, în cazul ședințelor ordinare, iar în cazul ședințelor extraordinare cu cel puțin 2 zile lucrătoare înainte. Membrii Consiliului Comunitar Consultativ pot fi convocați în vederea participării la ședință prin intermediul e-mail-ului, telefonic, adreselor scrise și au obligația de a confirma participarea cu cel puțin 1 zi lucrătoare înaintea datei stabilite pentru ședință. 
(4) Ședințele sunt valabil întrunite în cazul în care sunt prezenți cel puțin jumătate din numărul total al membrilor Consiliului Comunitar Consultativ. 
(5) Consiliul Comunitar Consultativ adoptă hotărâri cu majoritatea membrilor prezenți la ședință. 
(6) Cazurile și activitatea Consiliului Comunitar Consultativ, sunt organizate și monitorizate de secretar. Secretarul convoacă membrii, stabilește ordinea de zi, monitorizează cazurile și sistematizează activitatea consiliului. Acesta supune spre analiză problemele identificate, redactează recomandările/propunerile care vor fi transmise autorităților locale și altor instituții/organizații de interes public sau privat sau persoanelor fizice implicate în activități cu caracter social. 
(7) Ședințele sunt conduse de președinte. În lipsa acestuia, se va alege un președinte supleant ce va prezida ședința. 
(8) La ședințele Consiliului Comunitar Consultativ se întocmesc procese verbale, redactate de secretar și însușite sub semnătură de către toți membrii prezenți. 
(9) Consiliul Comunitar Consultativ analizează problemele identificate și realizează un plan de acțiuni care va fi transmis autorității locale. 
(10) Mandatul membrilor este de 4 ani de la data numirii. 
(11) Lucrările de secretariat ale structurii comunitare consultative sunt asigurate de serviciul public de asistenţă socială. 
(12) Preşedintele şi membrii structurii comunitare consultative, constituită conform prevederilor art. 114 alin. (2) din Legea nr. 272/2004, republicată, cu modificările şi completările ulterioare, au dreptul la o indemnizaţie de şedinţă echivalentă cu 1% din indemnizaţia primarului. 
(13) Indemnizaţia se suportă din bugetul local, în limita creditelor bugetare aprobate cu această destinaţie şi cu încadrarea în limita maximă a cheltuielilor de personal, stabilită prin lege. 
Art. 8 Sfera relațională și raporturi: 
-între membrii Consiliului Comunitar Consultativ: nu sunt raporturi de subordonare, aceștia acționează ca o echipă, colaborează, cooperează, comunică, se sprijină în vederea identificării celor mai bune soluții la problemele comunității locale. Membrii consiliului au aceeași poziție în cadrul acestuia. Întâlnirile de lucru se desfășoară cu sprijinul secretarului acestuia. Divergentele de opinii/punctele de vedere contradictorii se manifestă doar în timpul întâlnirilor, concluziile si deciziile Consiliului Comunitar Consultativ odată adoptate prin votul majorității, sunt însușite de fiecare membru în parte; 
-între membrii Consiliului Comunitar Consultativ și autorități: structura colaborează cu autoritățile publice locale și instituțiile de asistență socială, făcând recomandări, primesc asistență tehnică din partea Serviciului Public de Asistență Socială. Consiliul Comunitar Consultativ are relații de colaborare cu autoritățile locale, precum si cu serviciile locale care au ca obiect de activitate luarea unor măsuri pentru soluționarea unor cazuri, fie acordarea unor servicii sociale, fie luarea unor măsuri speciale de protecție; 
-între membrii Consiliului Comunitar Consultativ și comunitate: Consiliul nu are prerogative de autoritate publică, comunitatea oferă sprijin Consiliului și va fi sprijinită de aceasta pentru identificarea și soluționarea problemelor apărute, măsurile propuse/adoptate de Consiliu nu creează obligații pentru cetățeni. Consiliul Comunitar Consultativ nu dă naștere la obligații pentru cetățenii orașului aceștia fiind informați despre existența Consiliului și rolul acestuia. 
Cetățenii din comunitate pot participa, în funcție de voința lor, la întâlnirile Consiliului, dar aceștia nu pot fi obligați să se prezinte în fața Consiliului. Consiliul Comunitar Consultativ poate doar să recomande cetățenilor asumarea unor obligații și, împreună cu personalul cu atribuții de asistență socială și protecția copilului, își asumă obligația de a sfătui și influența familia care beneficiază de sprijin, pentru a creste capacitatea acesteia de a se ocupa de copii;
 -între Consiliul Comunitar Consultativ și alte structuri comunitare: Consiliul Comunitar Consultativ este un model nou de organizare a comunității locale pentru o implicare permanentă si sistematică a acesteia în soluționarea problemelor sociale. Rolul acestuia nu trebuie confundat cu rolul serviciilor/compartimentelor de asistență socială care funcționează la nivel local. 
Art.9. Sesizarea Consiliului Comunitar Consultativ 
Problemele comunități sunt semnalate, de regulă, de către lucrătorul din SPAS sau de către primar. Membrii consiliului se pot autosesizeaza atunci când intră în contact direct cu situații care corespund atribuțiilor lor sau când sunt sesizați de către membrii comunității. 
Consiliul Comunitar Consultativ va invita persoanele/familiile vizate la dezbaterile sale, acționând ca o puternică structură de influențare a cetățenilor, impactul fiind deosebit de puternic. Cu acordul membrilor și a beneficiarilor consiliați, pot fi invitate și alte persoane care pot contribui la rezolvarea problemelor supuse spre soluționare. 

Art.10. Evaluarea activității 
(1) Activitatea Consiliului Comunitar Consultativ fiind un proces desfășurat în timp, trebuie să se bucure de o evaluare adecvată, pentru o creștere calitativă și cantitativă a acesteia. In acest sens, vor fi efectuate următoarele tipuri de evaluări: 
-autoevaluare Consiliul Comunitar Consultativ; 
-evaluare efectuată de reprezentanții DGASPC desemnați; 
-evaluare efectuată de către primarul localității sau de către reprezentantul administrației publice locale desemnate de acesta; 
-evaluări ale membrilor comunității/beneficiarilor, 
-Evaluarea activității este recomandată să se efectueze în intervalul cuprins între 6 luni și cel mult un an. 
Art.11. Sferă relațională și raporturi 
(1) Între membrii Consiliului Comunitar Consultativ: 
-nu sunt raporturi de subordonare între ei; 
-colaborare, cooperare comunicare; 
-lucru în echipă; 
-sprijin, respect reciproc 
-toleranță; 
(2) Între Consiliul Comunitar Consultativ și autorități: 
-raport de consultanță între Consiliul Comunitar consultativ și autoritățile publice; 
-nu există raporturi de subordonare între Consiliul Comunitar Consultativ și autoritățile care l-au creat;
-primesc (Consiliul Comunitar Consultativ) asistență tehnică din partea DGASPC; 
-parteneriate cu ONG- ri. 
(3) Între Consiliul Comunitar Consultativ și comunitate: 
-Deși este înființat printr-un act de autoritate, măsurile adoptate de consiliul Consultativ nu creează obligații pentru cetățeni; 
-Consiliul Comunitar Consultativ nu are prerogative de autoritate publică; 
-comunitatea oferă sprijin Consiliului Comunitar Consultativ și va fi sprijinită de acesta pentru identificarea și soluționarea problemelor apărute. 
Cap.VIII. Dispoziții finale 
Art.12. Prevederile prezentului regulament se aplică tuturor membrilor Consiliului Comunitar Consultativ, care sunt obligați să îl cunoască și să îl respecte. 
Art.13. Acest regulament se completează cu prevederile legale în vigoare și va putea fi modificat sau completat, după caz, prin hotărâre a Consiliului Local al Comunei Pârscov .

